**CIVILINĖS METRIKACIJOS SKYRIAUS ATASKAITA UŽ 2020 METUS**

2020 metai buvo išskirtinių iššūkių, ypatingo susitelkimo, o kartu – permąstymų ir naujų atradimų metais. Šiemet ankstyvą pavasarį prasidėjusi pandemija, o kartu ir visoje šalyje paskelbtas karantinas sulėtino darbų ir gyvenimo tempą. Civilinės metrikacijos skyriaus darbuotojai greitai persiorientavo ir prisitaikė prie iki šiol neišmėgintų nuotolinio ir dalinai nuotolinio darbo sąlygų ir sėkmingai atlikdavo visas valstybės deleguotas funkcijas. Žymiai sunkiau prie pokyčių prisitaikė eiliniai gyventojai, tačiau ir jiems buvo paskata tobulėti, mokytis naudotis išmaniosiomis technologijomis. Daugelio Civilinės metrikacijos skyriaus teikiamų paslaugų suteikta mažiau, nei ankstesniais metais, išskyrus mirties registravimą. Tačiau žymiai padaugėjo paslaugų užsakymų elektroninėje erdvėje. Metų pabaigoje įsigaliojo Civilinės būklės aktų registravimo nauja redakcija, kurios dėka klientams atsirado papildomos galimybės teikti prašymus per kurjerį arba registruotu paštu ir gauti dokumentus, pasirašytus elektroniniu parašu, taip pat galimybė neišeinant iš namų elektroniniu būdu įtraukti į apskaitą užsienio valstybėse sudarytus civilinės būklės aktų įrašus. Pastebėtina tai, kad dar žemas gyventojų elektroninio raštingumo lygis, todėl minėtomis naujovėmis pasinaudojo tik nedaugelis.

**Gimimo registravimas**

2020 m. Pasvalio r. Civilinės metrikacijos skyriuje įregistruoti 148 vaikai, tai yra 76 vaikais mažiau, nei praėjusiais metais. (2019 m. įregistruoti 224 vaikų gimimai). Gimė 61 berniukas ir 87 mergaitės.

Populiariausi berniukų vardai 2020 metais: po du kartus berniukams suteikti vardai Emilis, Herkus, Dovydas, Adas, Itanas, Vakaris, Arnas, Nojus, Jonas, Neitas Ajus, Lukas, Justas, Gustas. Kiti vardai suteikti po vieną kartą. Berniukų retesni vardai – Neitanas, Rojus, Nemunas, Norbertas, Hugas, Levis, Laurintas. Tėveliai savo vaikams rinko ir senesnius, gerokai primirštus vardus: Motiejus, Povilas, Rapolas, Pranas, Saulius.

Mergaičių populiariausi vardai: po 4 kartus mergaitėms duotas vardas Lėja ir Patricija, po 3 kartus suteikti vardai – Arielė, Adelė, o po 2 kartus suteikti vardai – Gustė, Vakarė, Abigailė, Luka, Viltė, Maja, Gabija, Tėja, Karina, Liepa, Vanesa, Iglė.

Retesni: Nadežda, Fatima Noreen, Sophia Lilly, Olivia Simona, Vittoria, Etėja, Estela, Leila, Mėja, Rūtilė, Aurora. Atgaivino senesius moteriškus vardus: Paulina, Morta, Elena, Dorotėja, Urtė.

36 gimimai įregistruoti Metrikacijos elektroninių paslaugų sistemoje MEPIS, dvigubai daugiau nei praėjusiais metais (2019 metais tokių prašymų įregistruoti gimimą buvo tik 17)

2020 m. užsienio valstybėse gimusių Lietuvos Respublikos piliečių vaikų gimimų apskaityta 24, lyginant su praėjusiais metais net 35-iais apskaitymais mažiau (2019 m. buvo 59 apskaitymai). Lietuvos Respublikos piliečiai įtraukė į apskaitą vaikus, gimusius: Jungtinėje Karalystėje – 16, Norvegijoje – 4, Danijoje – 1, Islandijoje – 1, Italijoje – 1. 5-ių vaikų vienas iš tėvų yra užsienio pilietis (Jungtinės Karalystės, Ukrainos, Latvijos, Italijos ir Pakistano piliečiai). Į apskaitą įtraukiami ir ūgtelėję vaikai, ne tik naujagimiai. Taip nutinka, jei tėvai ilgesnį laiką negrįžta į Lietuvą.

Pagal vaikų gimimo seką šeimoje visada daugiausia gimsta pirmųjų (52) ir antrųjų (60) vaikų. 2020 metais trečią vaiką gimdė 29 moterys, ketvirtas vaikas atėjo į 6 šeimas, ir tik į vieną šeimą atėjo šeštas vaikas. Ankstesniais metais gimdė daug didesnių šeimų motinos, tai buvo ir 7-tas, ir 11-tas, 12-tas ir 13-tas vaikas šeimoje. Jauniausia mama tapo šešiolikmetė, vyriausia – keturiasdešimt dvejų metų moteris. Jauniausias tėvu tapęs jaunuolis – 19 m., vyriausias naujagimio tėvas – 68 m. 80 vaikų gimė tėvams esant santuokoje. Tėvystė buvo pripažinta 44 naujagimiams, 24 vaikai gimė vienišoms motinoms.

**Pripažinta tėvystė 8 anksčiau gimusiems vaikams.**

**Nustatyta tėvystė 1 anksčiau gimusiam vaikui.**

**Nuginčyta teisme tėvystė 1 vaikui.**

Dvynukų 2020 metais neįregistruota.

Įvaikintas 1 vaikas.

**Santuokos registravimas**

2020 m. santuokų įregistruota 75, mažiau, kaip praėjusiais metais (2019 metais buvo 101).

Santuokų mažėjimas yra akivaizdi karantino pasekmė, daugelis porų santuokos registravimo datas keitė po kelis kartus ir keleto galų gale santykiai iširo, daugelis perkėlė santuokos registravimą į sekančius metus. Išvažiuojamųjų santuokų jaunavedžių pasirinktose vietose įregistruota 5: ant Ąžuolpamūšės piliakalnio, Raubonių, Margių, Medinių,Migonėlių kaimo turizmo sodybose. Dėl karantino kai kuriais mėnesiais buvo ribojama tokia santuokos registravimo forma.

Kiekvienais metais matomas žymus bažnytinių santuokų mažėjimas. 2020 m. į apskaitą įtraukta 20 bažnytinių santuokų. Palyginimui 2019 m. - 29, 2018 m. - 42, 2017 m. - 53, 2016 m. - 57. Užsienio valstybėse sudarytų santuokų skaičius taip pat 3 kartus mažesnis nei praeitais metais, tik 4-ios. (2019 metais įtraukta į apskaitą 12 santuokų). Įtrauktos į apskaitą santuokos, sudarytos, Jungtinėje Karalystėje – 2, Švedijoje – 1, Portugalijoje – 1. Metrikacijos skyriuje buvo įregistruota 1 santuoka su Vietnamo piliete.

Daugiausia žmonės tuokiasi pirmą kartą, tačiau 28 asmenys tuokėsi antrą, o trys –net trečią kartą.

Vyriausia nuotaka – 67 m., vyriausias jaunikis – 64 m.

Jauniausia nuotaka – 18 m., jauniausias jaunikis – 19 m.

Nepilnamečių asmenų santuokų nebuvo.

Dažniausiai santuokas registruoja jauni 20–30 m. amžiaus žmonės, tačiau buvo ir vyresnių, kas teikia vilčių, kad santuoka galima bet kokiame amžiuje. Pirmą kartą tekėjo 52 m. moteris ir pirmą kartą vedė 51 m. bei 49 m. vyrai. Didžiausias amžiaus skirtumas tarp susituokusiųjų buvo 21 m. (vyrui – 47 m., merginai – 26 m.) ir 16 m. skirtumas (vyrui – 49, moteriai – 33.) Yra ir kitokia tendencija : išsituokę moterys (38 m. ir 44 m.) ištekėjo už santuokoje nebuvusių 25 m. ir 30 m. amžiaus vyrų.

Dažniausiai po santuokos įregistravimo savo pavardę keičia moterys, ir 2020 m. santuokos metu dauguma moterų rinkosi tradicinę lietuvišką moterišką pavardę su priesaga -ienė, -uvienė. Savo turimą pavardę pasiliko 1 moteris, o 11 moterų rinkosi vyro pavardę, tačiau šeimyninės padėties nenurodančią pavardės formą su galūne –ė. Viena moteris prie turimos pavardės prisijungė vyro pavardę. Vyrai santuokos metu pavardės nekeitė.

10 asmenų pageidavo gauti pažymas, patvirtinančias kliūčių įregistruoti santuoką užsienio valstybėje nebuvimą, o tai reiškia, kad jie ketina registruoti santuoką užsienyje. 2019 m. tokių pažymų buvo išduota 15.

**Santuokos nutraukimo registravimas**

Vadovaujantis Mediacijos įstatymu, privalomoji mediacija nuo 2020 m. sausio 1 d. taikoma sprendžiant šeimos ginčus, nagrinėjamus ginčo teisena Civilinio proceso kodekso nustatyta tvarka; Mediacijos taikymas pristabdė teismų sprendimų priėmimą pirmoje metų pusėje ir turėjome mažiau ištuokų. Į metų pabaigą ištuokų padaugėjo, tačiau vis tiek jų įregistravome 17 mažiau nei ankstesniais metais, tik 55 (2019 m. buvo 72) Karantinai irgi turėjo įtakos.

3 ištuokos įtrauktos į apskaitą, Lietuvos Respublikos pilietėms nutraukus santuoką Vokietijoje, Latvijoje ir Jungtinėje Karalystėje su užsienio piliečiais.

Vyriausia išsituokusi pora, vyras – 73 m., moteris – 69 m. santuokoje pragyveno net 49 metus. Po 40 metų santuokos išsiskyrė 63 m. vyras ir 61 m. moteris. Virš 30 metų pragyvenę kartu išsiskyrė 6 poros. Neramina tai, kad net 3 poros išsiskyrė kartu pagyvenę tik 3 metus, 2 poros tik 2 metus, o viena pora kartu gyveno tik metus.

Vyresnės poros dažniausiai nepilnamečių vaikų jau nebeturi, tačiau kai skiriasi jauni žmonės, kenčia be vieno iš tėvų likę vaikai. Po santuokos nutraukimo liko augti nepilnose šeimose 41 vaikas: 15 –oje šeimų po 1 vaiką, 10-yje šeimų po 2 vaikus, o vienoje šeimoje po 13 bendro gyvenimo metų su vienu iš tėvų liko augti net 6 vaikai.

**Mirties registravimas**

Gyventojų mirtingumas mūsų rajone didėja jau kelintus metus iš eilės. Per 2020 metus įregistruotos 454 mirtys, o 2019 metais skyriuje sudaryti 425 mirties įrašai. 2018 m. mirė 407 žmonės, 2017 m. – 404.

Mirė 226 moterys ir 228 vyrai. Atsisveikinome su 106 m. sulaukusia ilgaamže moterimi, 100 metų sulaukė dar 2 moterys ir 1 vyras.

Jauniausias miręs žmogus – 6 m. amžiaus. Registravome vieno vaiko iki 1 m. mirtį.

10 Lietuvos Respublikos piliečių mirė užsienio valstybėse, 8 vyrai ir 2 moteris (Jungtinėje Karalystėje – 8, Norvegijoje – 1, Islandijoje – 1), jų mirties įrašai įtraukti į Lietuvos Respublikos Gyventojų registro apskaitą.

Dažniausia mirties priežastis buvo įvairios širdies ir kraujagyslių ligos (mirė 251 asmuo, apie 55 proc. nuo visų mirčių) ir piktybiniai navikai ( mirė 77 asmenys, apie 17 proc. nuo visų mirčių). Savo valia pasirinko išėjimą iš gyvenimo 8 asmenys, 3 moterys ir 5 vyrai. Nelaiminguose atsitikimuose praradome 13 žmonių. 13 žmonių mirė nuo Covid-19 infekcijos.

Savižudybių ir nelaimingų atsitikimų statistikoje (6 pav.) jau daugelį metų lyderiauja vyrai. 5 vyrai ir 3 moterys baigė gyvenimą savižudybe. 13 žmonių netekome nelaimingų atsitikimų metu (žuvo eismo įvykio metu, paskendo, apsinuodijo, gaisras arba nelaimingi atsitikimai buityje, darbe, kelyje).

**Civilinės būklės aktų įrašų papildymas, pakeitimas, ištaisymas**

**2020 m. sudaryti 33 civilinės būklės akto įrašo pakeitimo ar papildymo įrašai, kuriais buvo taisomi, keičiami, pildomi asmens duomenys, keičiami vardai, pavardės. Kaip ir visose gyvenimo srityse, taip ir klaidų turimuose dokumentuose taisyme ar keitime didelę įtaką turėjo pandemija ir karantino ribojimai. Gyventojai tvarkėsi tik būtiniausius dokumentus. Todėl taisymo, pakeitimo įrašų ir bylų sudaryta dvigubai mažiau. Surinkti dokumentai ir parašytos išvados 10-yje bylų. Pavardę keitė 5 asmenys. Didžioji dalis bendradarbiavimo ir keitimosi informacija tarp įstaigų ir piliečių vyksta elektroninėje erdvėje. Išsiųsta dokumentų ir atsakymų į paklausimus iš viso 776, iš jų maždaug 90 proc. elektroninėmis priemonėmis. Tai labai pagreitino piliečių prašymų nagrinėjimą ir vykdymą bei Gyventojų registro duomenų bazės pildymą. Skyriuje gauta 304 įstaigų ir institucijų paklausimai dėl civilinės būklės aktų įrašų, į visus buvo atsakyta laiku. Tarpininkauta 400 asmenims, pageidavusiems gauti pakartotinius civilinės būklės aktų įrašų kopijas ar jų pagrindu išrašytus išrašus, kurių civilinės būklės aktų įrašai saugomi Pasvalio ir kitų rajonų civilinės metrikacijos įstaigų archyvuose. Išduota 500 civilinės būklės aktų įrašus liudijantys išrašų: 274 gimimo, 136 santuokos, 49 mirties, 36 ištuokos, 5 pakeitimo ar papildymo įrašus liudijantys išrašai. Išduota 16 daugiakalbių civilinės būklės aktų įrašų išrašų pagal 1976 m. Vienos konvenciją: gimimo – 14, santuokos – 2 (pernai išduota iš viso 50 išrašai pagal Vienos konvenciją). Daugiakalbės formos pagal ES Reglamentą nebuvo nė vienos. Gauta 1132 piliečių prašymai sudaryti civilinės būklės aktų įrašus ar išduoti įrašus liudijančius išrašus ar pažymas. Iš jų 83 prašymai per MEPIS sistemą (25 prašymai išduoti civilinės būklės akto įrašą liudijantį išrašą, gimimui įregistruoti 36 prašymai, 7 prašymai įtraukti į apskaitą užsienio valstybėje gimusio vaiko gimimą, ir prašymas įtraukti į apskaitą užsienio valstybėje sudarytą santuoką, 9 prašymai patikrinti tuoktis norinčių asmenų duomenis prieš paduodant prašymą santuokai registruoti). 2 prašymai dėl kliūčių sudaryti santuoką nebuvimo, 2 prašymai dėl vardo, pavardės pakeitimo.**

**Gyventojų prašymai įvykdyti įstatymų numatyta tvarka ir terminais.**

**Valstybės rinkliavos už civilinės būklės aktų registravimą ir kartotinių dokumentų išdavimą surinkta 2476,64 eurai.**

**Gyventojų registrui gyventojų asmens duomenų bazei papildyti išsiųsta 549 civilinės būklės aktų įrašų kopijos.**

**Vienas skyriaus darbuotojas atlieka sekretoriaus pareigas Eismo saugumo ir Neveiksnių asmenų būklės peržiūrėjimo komisijų darbe.** 2020 m. vyko 4 Eismo saugumo komisijos posėdžiai, svarstyti 20-ties gyventojų ir įstaigų prašymai eismo saugumo užtikrinimo klausimais, jiems išsiųsta 25 komisijos sprendimų kopijos, išrašai. Parašyti 4 protokolai, jie paviešinti internetiniame tinklalapyje. Neveiksnių asmenų būklės peržiūrėjimo komisijos įvyko 11 posėdžų, parašyta 11 protokolų. Įstaigoms ir piliečiams šių komisijų darbo klausimais parengti ir išsiųsti 412 raštų. Gauta ir užregistruota 210 pranešimų ir pažymų iš medicinos įstaigų ir Pasvalio socialinių paslaugų centro.

**Higienos instituto Mirties priežasčių registrui pateikta 12 ataskaitų apie medicininius mirties liudijimus, 10 užsienio valstybių išduotus mirties faktą patvirtinančių dokumentų ir 4 mirties įrašų pakeitimo ar papildymo įrašus. Panevėžio vyskupijos kurijai pateiktos 2 ataskaitos apie bažnyčios (konfesijų) įregistruotų santuokų įtraukimą į apskaitą. Paruoštos 4** ataskaitos Pasvalio r. savivaldybės administracijos apskaitos skyriui apie gautas į Pasvalio r. savivaldybės biudžetą vietines rinkliavas už civilinės būklės aktų registravimą.

**Valstybės garantuojamos pirminės teisinės pagalbos teikimo užtikrinimas**

Pirminės teisinės pagalbos teikimo būdas nebuvo keičiamas, perkėlus darbuotoją iš Juridinio ir Personalo skyriaus. Kaip ir praėjusiais ataskaitiniais metais, Administracijoje pirminę teisinę pagalbą teikia vienas valstybės tarnautojas. Administracija nėra sudariusi sutarčių su advokatais ar su viešosiomis įstaigomis dėl pirminės teisinės pagalbos teikimo. Šis pasirinktas pirminės teisinės pagalbos teikimo būdas užtikrina greitą ir efektyvų pirminės teisinės pagalbos teikimą – pirminė teisinė pagalba suteikiama iš karto, sutaupomos pareiškėjų laiko ir lėšų sąnaudos, asmenys nėra siunčiami į kitas institucijas bei įstaigas. Yra nustatytos dvi papildomos valandos prieš savivaldybės administracijos darbo laiką (po vieną papildomą valandą antradieniais ir penktadieniais ryte), kuriomis yra priimami pareiškėjai, suteikiant jiems pirminę ir antrinę teisinę pagalbą. Siekiant informuoti visuomenę apie galimybes gauti valstybės garantuojamą teisinę pagalbą, taikomos šios visuomenės informavimo priemonės: informacija skelbimų lentose, plakatų (stendų) eksponavimas viešose vietose (informacijos pateikimo stenduose, skelbimų lentose skaičius – 13); informavimas interneto tinklalapiuose (pranešimų internete skaičius – 5), rajono spaudoje (pranešimų spaudoje skaičius – 4); informacinės medžiagos platinimas – parengti lankstinukai apie valstybės garantuojamą teisinę pagalbą Pasvalio rajone, pagaminti ir išdalinti (200 vnt. lankstinukų).

2020-01-01 –2020-12-31 laikotarpiu Pasvalio rajone pirminė teisinė pagalba buvo suteikta 895 asmenims, t. y. 3,92 proc. visų Savivaldybės gyventojų. Daugiausia gyventojų paklausimų gauta civilinės teisės ir civilinio proceso – 337 ir šeimos teisės klausimais – 235, taip pat administracinės teisės ir administracinio proceso – 30 bei darbo teisės – 70, socialinės apsaugos teisės – 63 klausimais. 2020 m. pareiškėjų, kuriems atsisakyta teikti pirminę teisinę pagalbą, nebuvo, taip pat nebuvo ir pareiškėjų, kuriems buvo pratęsta pirminės teisinės pagalbos teikimo trukmė. Pažymėtina, kad per ataskaitinį laikotarpį nebuvo gauta pareiškėjų skundų dėl pirminės teisinės pagalbos teikimo.